สมควรแก่เวลา! AU ย่อตัวหลังปรับขึ้น 200% -หวั่นเจ้าของขายหุ้นออกตั้งแต่วันแรก
สมควรแก่เวลา! AU ย่อตัวหลังปรับขึ้น 200% -หวั่นเจ้าของขายหุ้นออกตั้งแต่วันแรก
26 ธ.ค. 2559

ผู้สื่อข่าวรายงานว่า ราคาหุ้นบริษัท อาฟเตอร์ ยู จำกัด (มหาชน) หรือ AU ล่าสุด ณ เวลา 16.26 น. อยู่ที่ 13.30 บาท ลบ 0.20 บาท หรือ 1.48% สูงสุด 15.20 บาท ต่ำสุด 13.20 บาท ด้วยมูลค่าซื้อขาย 4.38 พันล้านบาท

ทั้งนี้ปัจจัยที่ส่งผลให้ราคาหุ้นปรับตัวลง คาดว่ามาจากความกังวลหลังจากกลุ่มผู้ถือหุ้นเดิมได้ทำการขายหุ้นบนกระดานใหญ่ (Big Lot) ออกมาเมื่อวันที่ 23 ธ.ค.59 ซึ่งเป็นวันที่ AU เข้าซื้อขายวันแรก
โดยก่อนหน้านี้ทาง AU ระบุว่า กลุ่มผู้ถือหุ้นใหญ่จะขายบิ๊กล็อตจำนวน 52.5 ล้านหุ้น หรือคิดเป็น 7.2% ให้กับนักลงทุนสถาบันในประเทศ อย่างไรก็ตาม บริษัทชี้แจงว่าสาเหตุที่ทำให้บริษัทไม่รวมการจำหน่ายหุ้นดังกล่าวกับการเสนอขายหุ้นสามัญเพิ่มทุนให้แก่ประชาชนทั่วไปจำนวนทั้งสิ้น ไม่เกิน 165 ล้านบาท หรือ 22.8% ของจำนวนหุ้นสามัญ ราคาหุ้นที่ตราไว้ 0.10 บาทต่อหุ้น เพราะมองว่าการระดมทุนด้วยหุ้นจำนวนดังกล่าวจะทำให้บริษัทได้รับเงินทุนมาเกินความจำเป็น จึงต้องแบ่งขายออกมาเป็นล็อตอย่างที่เห็น
อนึ่ง  ราคาหุ้น AU ปิดตลาดวันที่ 23 ธ.ค.59 ปรับตัวขึ้นมาที่ 13.50 บาท บวก 9.00 บาท หรือ 200% สูงสุดที่ 13.50 บาท ต่ำสุดที่ 11.50 บาท จากราคา IPO ที่ 4.50 บาท ด้วยมูลค่าซื้อขาย 3.43 พันลบ.